Ovanafikola novalongifikola va dja moshitukulwa shaShana ova pewa eendjapo nomakopi eshi ve shi endifa nawa moilonga yavo omudo wa dja ko. Ovanafikola ve li 48 ova pewa omakopi eshi va pita nawa omakonaakono avo ondodo onhi-10, onhi-11 nonhi 12.
Omapole okwa pewa ovanafikola dingi ava va pita nawa oilongwa yavo yomudo wa dja ko.
Koshiindingili eshi okwa li ku na omukulunhuwelongo moshitukulwa shaShana Hileni Amukana noshoyo ovakulunhu voikandjolongo yomoshitukulwa shaShana.
Amukana okwa pandula ovanafikola aveshe novalongifikola eshi va longa noudiinini omudo wa dja ko. Okwa twa ovanafikola omukumo ta ti eli olo efimbo liwa kovanafikola vondodo onhi-11 nonhi-12 opo ve litule mo moilongwa yavo yofikola shaashi ova taalela omakonakono a kula axuunina.
Okwa ti elongo olo oshipatululo shonghalamwenyo, onghee ovanafikola ova pumbwa oku litula mo moilongwa yavo yofikola opo va pite va ka ninge ovanashilonga vokomongula.
Amukana okwa ti kape na vali efimbo tuu nande, onghee efimbo opaife lokulonga noudiinini.
“Ohandi kunghulile ovalongi aveshe vomOshana opo va twikile nokulonga nelitulemo moilonga yavo unene tuu ovalongi vondodo onhi-11 nonhi-12 ova pumbwa okukala tava kwafele ovanafikola ava ve na oupyakadi moilongwa yavo manga inava tameka okushanga ekonaakona lavo,” Amukana ta ti.
Amukana okwa ti ovanafikola ava inave shi endifa nawa moilongwa yavo nava kufe ko oshiholelwa kuvakwao ava valonga nelitulemo opo va mone omapole.
Omukulunhu welongo okwa popya yoo vali kombinga yombuto yoCovid-19 ta kunghulile ovanafikola novalongifikola opo va twikile nokuliufa komalombwelo efimbo keshe unene tuu efimbo eli loutalala.
Okwa ti ovalongifikola okwa ti nava kale ve na elalakano lokulonga nondjungu nokukwashipaleka kutya ovanafikola vahapu otava ka pita noidjemo iwa.
“Onda hala oshitukulwa shaShana osho shi kale dingi ngeenge tashi ya mokupita nawa, onghee natulongeni nondjungu nelitulemo,” Amukana ta ti.
umb_Latn umb_Latn ssw_Latn umb_Latn umb_Latn kon_Latn umb_Latn umb_Latn umb_Latn tso_Latn tso_Latn